**Знакамітыя людзі**

**Вольфсан Фёдар Іосіфавіч**

Нарадзіўся 25 лістапада 1907 года ў в. Сідаравічы Магілёўскага раёна. Прайшоў вялікі і слаўны шлях ад сялянскага хлопца да вядомага вучонага. У1930 г. закончыў Ленінградскі горны інстытут, кіраваў разведкай поліметалічных радовішчаў у Курамінскіх гарах. Пазней Ф.І.Вольфсан праводзіў пошукавыя работы на Ферганскім храбце, у Мугаджарах, дзе ім былі адкрыты флюарытавыя і свінцова-цынкавыя радовішчы, ацэнены перспектывы руданоснасці гэтых тэрыторый. У1941-1944 гг. Федар Іосіфавіч быў ініцыятарам прамысловага асваення Курусайскага свінцова-цынкавага і Чорухдайронскага вальфрамавага радовішчаў.

Ф.І. Вольфсан унёс вялікі ўклад у разведку і вывучэнне многіх радовішчаў Сярэдняй Азіі, Каўказа, Центральнага Казахстана, Алтаю, Усходняга Забайкалля і іншых раёнаў СССР, а таксама Балгарыі і ГДР.

Ф.І. Вольфсан з’яўляецца адным з аснавальнікаў структурнага накіравання ў даследаванні рудных накірункаў, якое разглядвае станаўленне структур рудных палёў і радовішчаў на фоне гістарычнага развіцця буйных геатэктанічных элементаў зямной кары. Вучонаму належыць больш 230 друкаваных работ. Ён з’яўляецца аўтарам рада падручнікаў і вучэбных дапаможнікаў па геалогіі. Многія яго навуковыя работы перакладзенны на нямецкую, балгарскую, чэшскую, румынскую і іншыя мовы.

Ф.І. Вольфсан не толькі буйны вучоны, але таленавіты педагог. Педагагічную дзейнасць пачаў у 1933 г. у якасці асістэнта кафедры карысных выкапняў Ленінградскага горнага інстытута. З 1935 па 1946 гг. Федар Іосіфавіч дацэнт, а з 1947 па 1963 гг.- прафесар Маскоўскага інстытута каляровых металлаў і золата. З 1965 г. чытаў курс лекцый па структурах рудных палёў і радовішчаў у Маскоўскім геолагаразведачным інстытуце, паздней ва ўніверсітэце Дружбы народаў ім. П. Лумумбы і іншы вышэйшых навучальных установах краіны. У ліку яго былых вучняў шмат дактароў і кандыдатаў навук.

Навуковая дзейнасць Фёдара Іосіфавіча цесна звязана з інтарэсамі практыкі геолагаразведачных работ і вырашэннем канкрэтных народнагаспадарчых пытанняў.

За распрацоуку геолага-хімічных асноў пошукаў і прагназіравання карысных выкапняў у 1965 г. Фёдар Іосіфавіч Вольфсан быў удастроены звання лаўрэата Ленінскай прэміі. Вучоны з’яўляецца адным з вядучых кансультантаў па каляровых і рэдкіх металах. Узнагароджаны ордэнам Працоўнага Чырвонага Сцяга і медалямі СССР.

А.Куксевіч

**Грудзянкоў Андрэй Сцяпанавіч**

Нарадзіўся ў 1902 г. ў в. Трыбухі (зараз Калінавая) Магілёўскага раёна. Закончыў царкоўнапрыходскую школу ў в. Палыкавічы. Быў дэлігатам з’езда моладзі ў1920 г. У 1923 г.валасная партячэйка накіравала Грудзянкова на вучобу ў аднагадовую Саўпартшколу ў горадзе Магілёве.

У1924 г. прызваны ў рады Чырвонай Арміі ў войскі АДПУ, дзе закончыў паліткурсы. У 1926 г.закончыў рабфак пры Кіеўскім медыцынскім інстытуце, а у 1933 г. ваенна- медыцынскую акадэмію у горадзе Ленінградзе.

Кандыдат медыцынскіх навук.

Узнагароджанны ордэнамі і медалямі СССР. Зараз жыве ў горадзе Кіраве.

Н. Клепчукова

**Камісараў Юрый Рыгоравіч**

Нарадзіўся 6 мая 1953 г. ўМагілёве. Самадзейны мастак. Работы Юрыя Камісарава прадстаўляліся на ўсесаюзным аглядзенароднай творчасці ў Лівадзійскім палацы ў Крыме, на выстаўцы ў Ленінградзе ў гонар 70-годзя стварэння СССР.

У 1993 г. Юрый выстаўляў свае творы ў Германіі.

Высока адзначылі яго работы журы аглядаў. Ён узнагароджаны пяццю дыпломамі, ганаровымі граматамі і пасведчаннем удзельніка ВДНГ.

Працуе электразваршчыкам на Магілёускай бройлернай фабрыцы.

**У творчым пошуку**

Маляваць Юра пачаў з ранняга дзяцінства. Старэйшы брат Пётр і сястра Марыя займаліся ў студыі выяўленчага мастацтва пры Доме культуры чыгуначнікаў. Вось і ён часам браў аловак або пэндзаль. А аднойчы, яшчэ дашкольнікам, увязаўся за імі.

– Куды ты, Юра, ты ж яшчэ малы, – запярэчыў з усмешкай брат. – Ідзі дамоў.

– Не, я маляваць хачу, – упарта стаяў на сваім хлапчук.

У студыі спадабалася. Па-першае, тут было шмат дзяцей, зачараваных цудоўным светам мастацтва. Па-другое, быў кіраўнік Аляксандр Аляксандравіч Данілін, які вёў заняткі цікава і займальна, адкрываў рабятам вочы на тую ці іншую з’яву ў прыродзе – натхняў студыйцаў. Праз нейкі час з’явіўся ў Юры першы малюнак. Быў ён па-дзіцячаму наіўны: лес, рэчка, сонейка ў блакітным небе. Хутка ён ўжо ўдзельнічаў у выстаўках студыйцаў. А потым... Потым здарылася бяда – ад фронтавых раненняў памёр бацька Рыгор Пятровіч. Прышлося на нейкі час забыць аб сваім дзіцячым захапленні. Было ў яго жыцці і яшчэ адно захапленне. Убачыў неяк у блакітным небе маленькі крыжык самалёта. Серабрыстая птушка, асляпляльна пераліваючыся ў сонечных промнях, то падала імкліва ўніз, то свечкай узмывала ўверх, робячы галавакружныя фігуры вышэйшага пілатажу. Юра (у гэты час ён быў студэнтам Магілёўскага хіміка-тэхналагічнага тэхнікума) «захварэў» небам. Аднойчы падгаварыў сяброў Аліноўскага і Мажэйку «падацца ў лётчыкі».

«Да лётчыкаў трэба яшчэ падрасці», – расчаравалі іх у прыёмнай камісіі. Бачачы заклапочанасць хлопцаў, інструктар немаладых гадоў, з шапкай сівых валасоў, выйшаў з-за стала. Агледзеўшы юнакоў, задумліва прамовіў: «Вось парашутыстамі калі ласка...» Рамантычнасць характару ўзяла сваё. Рознакаляровы купал над галавой стаў сэнсам яго жыцця: 10 гадоў аддаў Юрый гэтаму мужнаму віду спорту, які падараваў яму блакітны прастор, вялікі і цудоўны свет. Больш за тысячу скачкоў зрабіў майстар спорту СССР Юрый Камісараў. Але прыйшоў час развітацца з небам. Нялёгка было гэта зрабіць. Не вабіла нават любіма работа на заводзе «Строммашына», а потым на бройлернай фабрыцы. Нечага большага хацелася для душы. На дапамогу прыйшоў жывапіс. Той, каму давялося пабываць на бройлернай фабрыцы, не мог не пазнаёміцца з яго работамі. На працягу пяці гадоў жывапісныя палотны Камісарава ў пастаянна дзеючай экспазіцыі ўпрыгожваюць клуб путшкафабрыкі. Тут, у гэтым клубе тры гады назад адбылася і яго першая ў жыцці персанальная выстаўка. На ёй дэманстравалася каля 30 пейзажаў самадзейнага мастака.

У кнізе водгукаў, якая складалася з 50 лістоў агульнага сшытка, не засталося ніводнага без запісу. Шчыра, ад душы пісалі сябры, калегі па працы, пісалі тыя, каго закранула за сэрца прыгажосць роднага краю, адлюстраванага мастаком у сваіх работах.

Пабывала на той яго першай выстаўцы і вядомая беларуская паэтэса Яўгенія Янішчыц. У знак прызнання таленту мастака падаравала яму кнігу сваіх лірычных вершаў. Але Юрый не быў задаволены поспехам. Нечага зноў не хапала. «Вядома, пейзаж – справа добрая, – гаварыў ён неяк пры сустрэчы, – праз яго можна выказваць настрой, адносіны да людзей, да Радзімы, але ж гэтага недастаткова». Мастак шмат чытае, ездзіць па краіне. Пабываў на выстаўках у Траццякоўскай галерэі, музеі імя А. С. Пушкіна, Эрмітажы. Вызначаюцца ў гэты час і прыхільнасці: мастацтва Шышкіна, Куінджы, Саўрасава, савецкіх мастакоў Лакціёнава, Шылава, Савіцкага... Ю. Камісараў не сядзіць склаўшы рукі, працуе над удасканаленнем свайго стылю. З’явіліся работы новых жанраў, напрыклад нацюрморты. Ды і не толькі яны. Каля дзесяці работ прысвяціў Камісараў тэме Вялікай Айчыннай вайны. Вялікую прыцягальную сілу на выстаўцы мела карціна «Чэрвень 1941 года». На вясковым стале – бохан хлеба, побач – аўтамат, на сцяне – сямейная фатаграфія, вышэй – насценны каляндар, адкрыты на дні пачатку вайны – 22 чэрвеня. Гэты дзень мастак намаляваў чорнымі фарбамі, падкрэсліваючы тым самым горкую памяць народа аб гэтай даце. Сімвалы карціны простыя і зразумелыя і разам з тым з філасфоскім падтэкстам. Сюжэт, кампазіцыя, вытрыманы ў карычневых фарбах каларыт прымушаюць гледача задумацца аб тым, якую цяжкую вайну вынес наш народ на сваіх плячах.

Азоранае сонечным святлом поле спелай нівы, удалечыні – пералесак, да якога прытулілася вёсачка. На пярэднім плане – абеліск з зоркай. Каля падножжа замест кветак два жытнёвыя снапкі, зжатыя, магчыма,руплівай рукой удавы ці маці, сын якой не вярнуўся з палёў вайны. Сцяжынка ад помніка праз жытнёвае поле да вёскі сведчыць аб тым, што ніколі не загояцца раны, нанесеныя вайной, не згасне ў памяці подзвіг сыноў Радзімы. Такі лейтматыў карціны «Поле».

Нельга не сказаць некалькі слоў і аб пейзажах Юрыя Камісарава. Многія з іх гавораць аб тым, што мастаку ўласціва вострая назіральнасць, уменне прыкмячаць змены ў прыродзе. Аб гэтым сведчаць нават назвы работ «Цёплы кастрычнік», «Камяністы бераг», «Цішыня», «Бярозавы шэпат», «Разліў» і іншыя.

Разам з тым мастак не займаецца голым капіраваннем убачанага, ён аддае перавагу пачуццю і роздуму як у кампазіцыі, сюжэце, так і ў спалучэнні колераў. Прыкладам можа служыць невялікая карціна «Калі маўчаць гарматы». Перад намі луг, які патанае ў квецені. Ён радуе вока сваёй стракатасцю, і толькі потым позірк наш заўважае на гарызонце цёмна-сіняе воблака з фіялетавым адценнем. Яно і надае трывожнае гучанне ўсёй карціне. Мастак як бы пытае: а ці ўсё мы зрабілі і робім у наш мірны час, каб маўчалі гарматы, каб квітнеў луг усімі колерамі вясёлкі, каб не дратавалі яго гусеніцамі танкі?

Застаццев верным сваёй тэматыцы Юрый і сёння. За лепшую жывапісную работу «Вясна ў партызанскай зоне» на абласной выстаўцы, прысвечанай 40-годдзю Вялікай Перамогі, ён быў узнагароджаны Ганаровай граматай і сувенірам. Пяць работ самадзейнага мастака юылі прадстаўлены на ўсесаюзны агляд народнай творчасці, які праходзіў у горадзе-героі Мінску.

*А. Церахаў*

*«За камуністычную працу».*

*13 красавіка 1985.*

**Каргапольцаў Леў Мікалаевіч**

Нарадзіўся ў 1927 г. у г. Маскве. Вядомы вучоны-селекцыянер. Больш за сорак гадоў працуе ў Беларусі. Загадчык аддзела селекцыі і насенневодства Магілёўскай абласной сельскагаспадарчай доследнай станцыі.

**Прызванне вучонага**

Колькі б спраў ні чакала гэтага чалавека за пісьмовым сталом, летам яго рабочы дзень пачынаецца на доследных дзялянках. У гадавальніку селекцыйнага адбору іх каля дзвюх тысяч. Тут выпрацоўваюцца новыя гатункі льну.

Валакністы, шаўкавісты, як дзявочая каса... Гэта адна з самых старажытных сельскагаспадарчых культур. У песнях і танцах народ любоўна адлюстраваў усе працэсы, звязаныя з яго выпрацоўкай. Здаўна жыла ў казках мара аб такім небывалым ільну, каб са жменькі яго валакна ўмелая майстрыца змагла саткаць тонкае палатно на мужчынскую кашулю...

Тут, на доследнай станцыі, сэнс казкі пераведзен вучонымі на строгую мову лічбавых паказчыкаў: гатункі, якія пасеяны на доследных дзялянках, праходзяць выпрабаванне на ўраджайнасць па валакну і насенню, устойлівасць да хвароб і неспрыяючага надвор’я, на якасць і трываласць валакна. У Рэспубліцы ўжо ёсць гатунак ільну, які па многіх паказчыках з’яўляецца як бы эталонам для селекцыянераў. Гэта распаўсюджаны «Светач». Аднак, нягледзячы на тое што лён гэтага гатунку з’яўляецца непераўзыйдзеным па якасці валакна і ўраджайнасці насення, селекцыянеры працягваюць свае пошукі.

Пошукі селекцыянераў – гэта карпатлівая работа, якая працягваецца гадамі, і, на жаль, делёка не заўсёды заканчваецца поспехам. Старшы навуковы супрацоўнік аддзела селекцыі і насенневодства абласной доследнай станцыі Леў Мікалаевіч Каргапольцаў прысвяціў гэтай нялёгкай справе ўсё сваё жыццё. Селекцыяй ільну ён пачаў займацца адразу пасля заканчэння Новасібірскага сельскагаспадарчага інстітута.

Лён – гэта не выпадковае захапленне вучонага.

Неспакойная селекцыйная работа не заўсёды песціла вучонага лёгкімі поспехамі. Некалькі гадоў запар вялікія надзеі падаваў гатунак «Беларускі», які, здавалася, па многіх паказчыках пераўзыходзіў «Светач» і з цягам часу мог замяніць яго на беларускіх землях. Аднак «Светач» аказаўся непераўзыйдзеным па якасці валакна. Новы гатунак не стаў той знаходкай, аб якой марылі селекцыянеры.

Зараз на дзялянках праходзяць выпрабаванні, усебакова вывучаюцца яшчэ шэсць гатункаў ільну.

– Які з іх вы лічыце самым перспектыўным? – пытаем мы ў Л. М. Каргапольцава.

– Цікавасць прадстаўляе гатунак «ЗЗ-Л1-2-3-3», – адказвае ён.

– Гэта лён, выведзены метадам складанай гібрыдызацыі. Ён паспяхова спалучае ў сабе высокую ўраджайнасць насення з устойлівасцю да палягання і павышанай валакністасцю. Па ўраджайнасці насення гэты гатунак на 30 працэнтаў перавышае стандарт.

У гэтым годзе аддзел, якім загадвае Л. М. Каргапольцаў, пачаў займацца селекцыяй яшчэ адной культуры – грэчкі. Разам са Львом Мікалаевічам выпрабаваннем новых гатункаў грэчкі будзе займацца яго жонка – селекцыянер Ніна Сямёнаўна Каргапольцава.

*Н. Канстанцінава*

*«За камуністычную працу».*

*16 жніўня 1966.*

**Курапаценка Фёдар Кузьміч**

Нарадзіўся 2 сакавіка 1903 г. у вёсцы Малыя Бялевічы Магілёўскага раёна. Вядомы вучоны ў галіне землеўпарадкавання. Прафесар (1961). Заслужаны работнік вышэйшай школы БССР (1973).

Працаваў у Беларускай сельскагаспадарчай акадэміі.

Памёр у 1993 г.

**Светлы лёс**

На ўсё жыццё звязаў свій лёс з навукай Фёдар Кузьміч Курапаценка. Нарадзіўся ён у Малых Бялевічах. Спачатку, як і яго браты, працаваў у сельскай гаспадарцы. Потым закончыў Магілёўскі педагагічны тэхнікум. Як выдатніка вучобы, яго накіроўваюць у сельскагаспадарчую акадэмію. Пасля заканчэння яе Фёдар Кузьміч працуе па землеўпарадкаванні ў розных раёнах Гомельскай вобласці.

Вялікая Айчынная вайна застала Фёдара Кузьміча ў Горках, дзе ён працаваў у акадэміі. Адтуль ён ідзе на фронт. Заканчвае вайну маёрам.

Пасля разгрому фашыстаў Фёдар Кузьміч знаў вяртаецца ў акадэмію, займаецца выкладчыцкай работай. Сем гадоў працуе дэканам розных факультэтаў, потым – прарэктарам па вучэюнай рабоце. Зараз з’яўляецца загадчыкам кафедры землеўпарадкавальнага праектавання.

Педагагічную дзейнасць Фёдар Кузьміч паспяхова спалучае з навуковай работай. За час работы ў акадэміі Ф. К. Курапаценка апублікаваў апублікаваў звыш 40 работ. Найбольш вядомыя з іх – «Комплексная арганізацыя тэрыторый калгасаў і саўгасаў», «Землеўпарадкавальнае картаграфаванне».

Перад самай вайной Ф. К. Курапаценку без абароны дысертацыі было прысвоена званне дацэнта. І толькі праз тры гады пасля дэмабілізацыі ён абараняе дысертацыю і становіцца кандыдатам тэхнічных навук. Сем гадоў назад яму прысвоена навуковае званне прафесара. Заслугі Фёдара Кузьміча высока ацэнены: два ордэны «Знак пашаны», ордэн «Чырвонай Зоркі» і чатыры медалі. Тры разы прафесар узнагароджваўся Ганаровымі Граматамі Вярхоўнага Ссавета БССР.

*І. Стражэвіч*

*«За камуністычную працу». 18 мая 1968 г.*

**Масленікаў Павел Васілевіч**

Нарадзіўся ў 1914 г. у в. Нізкая Вуліца Магілёўскага раёна. Тэатральны мастак, пейзажыст, мастацтвазнавец, педагог. Заслужаны дзеяч мастацтваў БССР (1954). Кандыдат мастацтвазнаўства (1960). Скончыў Віцебскае мастацкае вучылішча (1938) і інстытут жывапісу, скульптуры і архітэктуры імя Рэпіна ў Ленінградзе (1953). Удзельнік Айчыннай вайны. У мастацкіх выстаўках удзельнічае з 1951 г. З 1938 г. у Дзяржаўным тэатры оперы і балета БССР (у 1946 – 1960 гг. – мастак-пастаноўшчык). З 1960 г. у Беларускім тэатральна-мастацкім інстытуце. У 1960 – 1964 гг. – рэдактар, дацэнт – з 1961, у 1967 – 1979 гг. – зашадчык кафедры.

Дэкарацыям Масленікава ўласцівы вобразнасць, маляўнічасць, арганічнае спалучэнне музыкальных і зрокавых вобразаў, у беларускіх спектаклях – яркасць нацыянальных характарыстык. Аформіў спектаклі: у тэатры оперы і балета «Трыльбі» А. Юрасоўскага (1940), «Бахчысарайскі фантан» Б. Асаф’ева і «Прададзеная нявеста» Б. Сметаны (1949), «Салавей» М. Крошнера і «Дэман» А. Рубінштэйна (1950), «Паяцы» Р. Леанкавалы і «Запарожац за Дунаем» С. Гулак-Арцямоўскага (1951), «Іаланта» П. Чайкоўскага і «Страшны двор» С. Манюшкі (1951), «Маладая гвардыя» Ю. Мейтуса (1954), «Міхась Падгорны» Я. Цікоцкага (1957), «Яснае світанне» А. Туранкова (1958), «Сцежкаю грома» Кара-Караева (1960), «Джаконда» А. Панкелі (1962) і інш.

У Беларускім тэатры імя Я. Купалы: «Цудоўны скарб» П. Малярэўскага (1949), «Шчасце паэта» В. Віткі (1952), «Пінская шляхта» В. Дуніна-Марцінкевіча (1954).

Выразнасцю каларыту, паэтычнаю прыўзгятасцю і лірызмам адзначаны пейзажы «Жнівень» (1953), «Сосны» (1955), «Перад цвіценнем» (1957), «Золата бяроз» (1959), «Мінскае мора» (1960), «Пачатак вясны» (1961), «Беларускі пейзаж» (1963), «Над возерам» (1969), «Азёрны край» (1970), «На Вячы» і «Партызанкскае Палессе» (1971).

Непаўторная прыгажосць зямлі паказана ў серыях работ: «Прыбалтыйскі цыкл», «Па зарубежных краінах» і «Зямля беларуская» (1973), «На раўнінах Палесся» (1980) і інш.

Шматгранна адлюстравана духоўнае жыццё чалавека ў тэматычных палотнах: «Апошні» (1967), «Дарогай смерці», «Жніво» і «Год 1929» (1977), «Вярнуўся» (1979), «У Дзень Перамогі» (1982), «Вызваленне Магілёва» (1983).

Аўтар раздзела «Мастацтва Беларускай Савецкай Сацыялістычнай Рэспублікі» для «Гісторыі мастацтва народаў СССР» (т. 8, М., 1977).

*Энцыклапедыя літаратуры і мастацтва Беларусі. Мн., 1986. Т. 3. С. 462*

**Салодкі Уладзімір Іванавіч**

Беларускі спявак, заслужаны артыст Беларусі (1990). Нарадзіўся 1 верасня 1956 г. на станцыі Галынец Магілёўскага раёна. Неўзабаве сям’я пераехала ў Краснаполле. У 1973 г. закончыў Краснапольскую сярэднюю школу і паступіў у Магілёўскае культурна-асветнае вучылішча. Потым была служба ў арміі і зноў вучоба ў вучылішчы. Пасля заканчэння вучылішча ў 1979 г. быў накіраваны ў Дзяржаўны народны хор імя Г. Цітовіча.

Далей вучыўся ў Мінскім інстытуце культуры. З 1984 г. працуе ў ансамблі народнай музыкі «Свята» (кіраўнік В. Купрыяненка).

Разам з С. А. Салодкай спяваюць вясельныя, жніўныя, лірычныя, жартоўныя песні, балады.

*А. Ярохін*

**Мікола Янчанка**

Мікола (Мікалай Ігнатавіч) Янчанка нарадзіўся 22 чэрвеня 1931 г. у вёсцы Забалацце Магілёўскага раёна ў сям’і каваля.

Скончыў гістарычны факультэт Магілёўскага педагагічнага інстытута (1956). Настаўнічаў у Брожскай сярэдняй школе на Бабруйшчыне (1956 – 1961), у Дварэцкай сярэдняй школе Глускага раёна (1965 – 1966). Працаваў у раённых газетах у Рагачове, Жлобіне, Калінкавічах, Карме. З 1972 г. – адказны сакратар рагачоўскай раённай газеты «Камунар». Член СП СССР з 1979 г.

Піша на русккай і беларускай мовах. Аўтар зборнікаў паэзіі «Разнотравье» (1971), «Кросны» (1980), «Жыцейка-жыта» (1990), кніжак апавяданняў для дзяцей «З людзьмі добра» (1973) і «Зраблю сонейка» (1978), «Жменька жалудоў» (1989), кніжкі-маляванкі «Лета ў серванце» (1981) і зборніка вершаў «Залаты вулей» (1986). На беларускую мову пераклаў кнігу вершаў Д. Кавалёва «Вечназяленая Ветка» (1990).

*Беларускія пісьменнікі (1917 – 1990). Даведнік. Мн., 1994.*